មតិស្វាគមន៍ និងសាវតាទិវាជាតិ ២០ សីហា

និងរបាយការណ៍សង្ខេបនៃការប្រារព្វទិវា

ដោយ**លោកជំទាវ ជូ​ប៊ុនអេង** អនុប្រធានអចិន្ត្រៃយ៍ គ.ជ.ប.ជ

សាលមហោស្រព និងពិពរណ៍ ជ្រោយចង្វារ ថ្ងៃទី២០ ខែសីហា ឆ្នាំ២០២៤

ខ្ញុំព្រះករុណាខ្ញុំម្ចាស់ នាងខ្ញុំ សូមព្រះអនុញ្ញាត និងការអនុញ្ញាត បានថ្លែងនូវ អំណរព្រះគុណ និងអំណរគុណ និងសូមនមសការថ្វាយបង្គំ ស្វាគមន៍ចំពោះព្រះរាជវត្តមាន ព្រះវត្តមាន វត្តមាន សម្តេច ព្រះមន្ត្រីសង្ឃគ្រប់ឋានានុក្រម ព្រះថេរានុថេរៈគ្រប់ព្រះអង្គជាទីគោរពសក្ការៈ វត្តមានលោកអ្នកដឹកនាំសាសនាឥស្លាម និងសាសនាគ្រឹស្ត គ្រប់និកាយ វត្តមានដ៏ឧត្តុង្គឧត្តម ឯកឧត្តមអភិសន្តិបណ្ឌិត ស សុខា ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ ប្រធាន គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស តំណាងដ៏ខ្ពង់ខ្ពស់ សម្តេចមហាបវរធិបតី ហ៊ុន ម៉ាណែត នាយករដ្ឋមន្ត្រី នៃព្រះរាជាណាចក្រកម្ពុជា ឯកឧត្តម លោកជំទាវ រដ្ឋមន្រ្តី រដ្ឋលេខាធិការ ថ្នាក់ដឹកនាំក្រសួងស្ថាប័ន អភិបាល អភិបាលរងរាជធានីខេត្ត កងកម្លាំងសមត្ថកិច្ចគ្រប់ប្រភេទ លោក​លោកស្រី ភ្ញៀវកិត្តិយសជាតិ អន្តរជាតិ ក្មួយៗយុវជន យុវនារី សិស្សនុសិស្ស សមាជិក សមាជិកា នៃអង្គពិធី ជាទីគោរពរាប់អាន ក្នុងឱកាស ដ៏នក្ខត្តរឹក នៃការប្រារព្ធទិវាជាតិ អន្តរសាសនាប្រឆាំងអំពើជួញដូរមនុស្ស ឆ្នាំទី៨ ២០ សីហា ឆ្នាំ២០២៤ ក្រោមប្រធានបទ «ការអប់រំសីលធម៌តាមវិស័យសាសនា បង្ការទប់ស្កាត់អំពើជួញដូមនុស្សក្នុងសម័យឌីជីថល» ក្នុងថ្ងៃនេះ

ខ្ញុំព្រះករុណាខ្ញុំម្ចាស់ នាងខ្ញុំ សូមព្រះអនុ​ញ្ញាត និងអនុញ្ញាតទូលថ្វាយ ប្រគេន និងជម្រាបជូន ដើម្បីបានទ្រង់ជ្រាប និងជ្រាបថា៖

ទិវាជាតិ អន្តរសាសនាប្រឆាំងអំពើជួញដូរមនុស្ស ២០​សីហា នេះ ត្រូវបានចាប់ផ្តើម ប្រា រព្វធ្វើឡើង ​លើកទី១ នៅឆ្នាំ២០១៧ ក្រោមការផ្តួចផ្តើមពីគណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស អង្គការការីតាសកម្ពុជា មេដឹកនាំសាសនាធំៗទាំងបី និងក្រសួងធម្មការ និងសាសនា ដោយឯកភាពគ្នា រៀបចំជាវេទិកាអន្តរសាសនា ប្រឆាំងអំពើជួញដូរមនុស្ស ដែលមានការរៀបចំ នៅសាលមហោស្រព និងពិពរណ៍កោះពេជ្រ មានអ្នកចូលរួម ប្រមាណ១៥០០អង្គនាក់ ក្រោមអធិបតីភាពដ៏ខ្ពង់ខ្ពស់ សម្តេចក្រឡាហោម​ស ខេង អតីតឧបនាយករដ្ឋមន្រ្តី រដ្ឋមន្ត្រីក្រសួងមហាផ្ទៃ និងជាប្រធាន គណៈកម្មាធិការជាតិ ប្រឆាំងអំពើជួញដូរមនុស្ស ។ ការរៀបចំ បានប្រារព្វធ្វើឡើងជាបន្តបន្ទាប់ ។ នៅឆ្នាំ២០១៩ កម្មវិធីបានទទួលការចូលរួមពីក្រុម គណៈប្រតិភូ សាសនាពីបណ្តាប្រទេសចំនួន ១៥ក្រុមក្នុងតំបន់ មកចូលរួម និងសិក្សារៀនសូត្រពីភាពសុខុដុមនីយកម្មសាសនានៅកម្ពុជា ដែលមានការមូលមតិគ្នាចូលរួមបង្ការទប់ស្កាត់ និងប្រឆាំងអំពើជួញដូរមនុស្សប្រកបដោយ ឆន្ទៈខ្ពស់ ។ ឆ្នាំ ២០២០ និងឆ្នាំ២០២១ គឺជាដំណាក់កាលដែលជម្ងឺកូវីដ ១៩ បានរាតត្បាតគ្រប់ទីកន្លែង ដូចនេះ ការរៀបចំជាការជួបជុំទ្រង់ទ្រាយធំ មិនអាចធ្វើបាន គឺបានត្រឹមការប្រកាសបើកកម្មវិធីនៅទូទាំងប្រទេស ដោយបំផុសឲ្យមានការទូងស្គរ គោះជួង គោះរគាំង កងរំពង ទៅគ្រប់អារាមសាសនាទូទាំងប្រទេស និងមានការផ្សព្វផ្សាយនូវបទយកការណ៍អមដោយរបាយការណ៍ និងការប្តេជ្ញាចិត្តរបស់រាជរដ្ឋាភិបាល ក្នុងការប្រយុទ្ធប្រឆាំងអំពើជួញដូរមនុស្ស ថ្លែងដោយសម្តេចអគ្គមហាសេនាបតី ហ៊ុន សែន អតីតនាយករដ្ឋមន្ត្រីនៃរាជរដ្ឋាភិបាលកម្ពុជា ដែលបច្ចុប្បន្ន លោកជាប្រធានឧត្តមប្រឹក្សាព្រះមហាក្សត្រ និងជាប្រធានព្រឹទ្ធសភា និងបានចាក់ផ្សាយ តាមវិទ្យុ ទូរទស្សន៍ និងបណ្តាញសង្គមព្រមៗគ្នាក្នុងពេលតែមួយ ។ ឆ្នាំ ២០២២ បន្ទាប់ពី ស្ថានភាព នៃការរាតត្បាតដោយ កូវីដ ១៩ បានថមថយ និងវិលមកប្រក្រតីភាពវិញ កម្មវិធីអន្តរសាសនា ត្រូវបានរៀបចំជាការជួបជុំ ទ្រង់ទ្រាយធំឡើងវិញ ដោយប្រារព្វធ្វើនៅ មជ្ឈមណ្ឌលមហោស្រព និងពិពរណ៍ ជ្រោយចង្វារ (OCIC) ដោយមានការអញ្ជើញចូលរួមជាអធិបតីដ៏ខ្ពង់ខ្ពស់ ពីសម្តេចអគ្គមហាសេនាបតី តេជោ ហ៊ុន សែន និងប្រកាសយកថ្ងៃទី២០ ខែសីហា ជា «ទិវាជាតិអន្តរសាសនា ប្រឆាំងអំពើជួញដូរមនុស្ស» រៀងរាល់ឆ្នាំ ។ នៅឆ្នាំ២០២៣ គឺ ជាការប្រារព្វទិវាជាតិអន្តរសាសនាប្រឆាំងអំពើជួញដូរមនុស្ស ថ្ងៃ២០ សីហា ប៉ុន្តែ ក៏ជាពេលវេលាដ៏មមាញឹក ដែលត្រូវរៀបចំរាជរដ្ឋាភិបាល និតិកាលទី៧ បន្ទាប់ពីការបោះឆ្នោតជ្រើសរើសតំណាងរាស្រ្ត នីតិកាលទី៦ ត្រូវបានបញ្ចប់ ដូច្នេះ ការប្រារព្វទិវានេះ ត្រូវបានធ្វើឡើងត្រឹមតែជាការប្រកាសព័ត៌មាន និងផ្សព្វផ្សាយបទយកការណ៍តែប៉ុណ្ណោះ ។

សម្តេច ព្រះមន្ត្រីសង្ឃគ្រប់ឋានានុក្រម ព្រះថេរានុថេរៈគ្រប់ព្រះអង្គជាទីគោរពសក្ការៈ ឯកឧត្តមអភិសតិបណ្ឌិត ឧប​នាយក​រដ្ឋមន្ត្រី ប្រធានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្សជាទីគោរពដ៏ខ្ពង់ខ្ពស់ ឯកឧត្តម លោកជំទាវ លោក លោកស្រី អង្គពិធីទាំងមូលជាទីគោរពរាប់អាន

ឆ្នាំ២០២៤នេះ គឺជាឱកាសដ៏ល្អ សម្រាប់ការប្រារព្វពិធី ទិវាជាតិអន្តរសាសនាប្រឆាំងការជួញដូរមនុស្ស ក្រោមប្រធានបទ «ការអប់រំសីលធម៌តាមវិស័យសាសនា បង្ការទប់ស្កាត់អំពើជួញដូរមនុស្សក្នុងសម័យឌីជីថល» សមស្របទៅនឹងសភាពការណ៍ជាក់ស្តែង ដែលព្រះរាជាណាចក្រកម្ពុជា ក៏ដូចជាពិភពលោកកំពុងប្រឈមយ៉ាងខ្លាំងទៅនឹង ផលប៉ះពាល់ទាំងវិជ្ជមាន ទាំងអវិជ្ជ​មាន ពីការវិវត្ត៍រីកចម្រើនយ៉ាងលឿនមហិមា នៃបច្ចេកវិទ្យា វិទ្យាសាស្ត្រព័ត៌មាន ដែលហៅថា ជាសម័យកាល បរិវត្តន៍កម្មឌីជីថល ។ ជាការពិត ប្រព័ន្ធបច្ចេកវិទ្យាឌីជីថល បាន និងកំពុងជំរុញឲ្យមានការរីកចម្រើនគ្រប់វិស័យនៅទូទាំងពិភពលោក និងមិនអាចខ្វះបាន ព្រោះជាតម្រូវការចាំបាច់ដើម្បីប្រើប្រាស់ជាមធ្យោបាយទំនាក់ទំនង គ្រប់គ្រង បញ្ជា ទាំងក្នុងវិស័យ​រដ្ឋ ទាំងវិស័យឯកជន ក្នុងការងាររដ្ឋបាល ការងារបច្ចេកទេស សេដ្ឋកិច្ច ឧស្សាហកម្ម ធនាគារ ប្រព័ន្ធការ​ពារសន្តិសុខ ការសិក្សាស្រាវជ្រាវ ការដឹកជញ្ជូន ការផលិត ការកែច្នៃ ព្រមទាំងការពង្រឹង និងពង្រីកកិច្ចសហប្រតិបត្តិការ នៅទូទាំងពិភពលោក ។ ទន្ទឹមនឹងនោះ ប្រព័ន្ធបច្ចេកវិទ្យានេះ ក៏បម្រើឲ្យការផលិតអាវុធទំនើបប្រល័យលោក កាន់តែមានប្រសិទ្ធភាព និងបម្រើឲ្យជនល្មើសអាចធ្វើសកម្មភាពឧក្រឹដ្ឋកាន់តែងាយស្រួល និងរីករាលដាល កាន់តែឆាប់រហ័សហួសពីការស្មានផងដែរ ។ មានន័យថា ភាពវ័យឆ្លាតក្នុងចំណេះដឹងវិទ្យាសាស្រ្តតែម្យ៉ាង មិនអាចនាំមកនូវសេចក្តីសុខដល់មនុស្សជាតិ និងពិភពលោកបានទេ បើមនុស្សអ្នកបង្កើត និងប្រើប្រាស់វិទ្យាសាស្ត្រ គ្មានសីលធម៌ គ្មានគុណធម៌ មិនមានចេតនា បង្កើតឲ្យមានសេចក្តីសុខ ។ ហេតុនេះហើយ ទើបបានជា ក្រុមការងារនៃអគ្គលេខាធិការដ្ឋាន គ.ជ.ប.ជ ដោយមានការចូលរួមពីអន្តរក្រសួង មានជាអាទិ៍ ក្រសួងធម្មការនិងសាសនា ក្រសួងព័ត៌មាន ក្រសួងការងារ និងបណ្តុះ បណ្តាលវិជ្ជាជីវៈ ក្រសួងសង្គមកិច្ច អតីតយុទ្ធជន និងយុវនីតិសម្បទា ក្រសួងអប់រំយុវជន និងកីឡា ក្រសួងកិច្ចការនារី ក្រសួងយុត្តិធ៌ម ក្រសួងការបរទេស អគ្គស្នងការដ្ឋាននគរបាលជាតិ តំណាងសាសនាទាំងបី អង្គការមិនមែរដ្ឋាភិបាល សហគ្រិនស្រ្តី សមាគមសិល្បករកម្ពុជា ជាតំណាងវិស័យឯកជន បានមូលមតិគ្នាជ្រើសយកប្រធានបទនេះ សម្រាប់ទិវាជាតិអន្តរសាសនា ប្រចាំឆ្នាំ២០២៤​ នេះ ។

ទិវាជាតិអន្តរសាសនា ២០ សីហា ប្រឆាំងអំពើជួញដូរមនុស្ស ឆ្នាំ២០២៤ នឹងត្រូវប្រារព្វធ្វើឡើង នៅទីនេះ ក្នុងថ្ងៃអង្គារ ១រោច ខែស្រាពណ៍ ឆ្នាំរោង ឆស័ក ពុទ្ធសករាជ ២៥៦៨ ត្រូវនឹងថ្ងៃទី ២០សីហា ឆ្នាំ២០២៤ ជាទ្រង់ទ្រាយធំ មានការយាង និមន្ត ពីសម្តេចថ្នាក់ដឹកនាំក្នុងព្រះពុទ្ធសាសនាទាំងពីរនិកាយ ការអញ្ជើញចូលរួមពីថ្នាក់ដឹកនាំ និងតំណាងសាសនា ឥស្លាម ពីរនិកាយ ថ្នាក់ដឹកនាំ និងតំណាងសាសនា គ្រឹស្ត បីនិកាយ និងការអញ្ជើញចូលរួមជាអធិបតី ពី ឯកឧត្តមអភិសន្តិបណ្ឌិត ស សុខា ឧបនាយករដ្ឋមន្រ្តី តំណាងដ៏ខ្ពង់ខ្ពស់ សម្តេចមហាបវរធិបតី ហ៊ុន ម៉ាណែត នាយករដ្ឋមន្រ្តី នៃព្រះរាជាណាចក្រកម្ពុជា ឯកឧត្តម លោកជំទាវជាថ្នាក់ដឹកនាំក្នុងរាជរដ្ឋាភិបាល គ្រប់កម្រឹត ឯកឧត្តម អភិបាល អភិបាលរង រាជធានី ខេត្តទូទាំងប្រទេស កងកម្លាំងសមត្ថកិច្ច សិស្ស និស្សិត អង្គការមិនមែនរដ្ឋាភិបាល វិស័យឯកជន ភ្ញៀវកិត្តិយសជាតិ និងអន្តរជាតិ សរុប ប្រមាណ ២០០០អង្គនាក់ និងដោយមានការចូលរួមគាំទ្រពីរាជធានី ភ្នំពេញក្នុងការឧបត្ថម្ភលើការផលិត និងចងបដាពាក្យស្លោក តាមដងវិថី ទីសាធារណៈ ផ្តល់រថយន្តក្រុង សម្រាប់ការដឹកជញ្ជូនព្រះសង្ឃ សិស្ស និងកម្លាំងចូលរួម ចំនួន ....គ្រឿង ពីក្រុមហ៊ុន Tada ដែលបានផ្តល់ការចូលរួមពីរថយន្តកង់បី ចំនួន ១៥គ្រឿង សម្រាប់ដង្ហែរ​បដា ពាក្យស្លោក សម្រាប់ទិវាជាតិនេះ និងមានការចូលរួមពីអង្គការ អេរិក្ស (ERIKS) និងការីតាសកម្ពុជា ជាធនធានចំនួនផងដែរ ។ បន្ទាប់ពីមិទ្ទិញនេះទៅ ក្រុមការងារបច្ចេកទេស នឹងពិភាក្សាគ្នា​រៀបចំជាផែនការសកម្ម​ភាពជាក់លាក់ ដើម្បីពង្រីកសកម្មភាពផ្សព្វផ្សាយអប់រំ ទៅតាមបណ្តារាជធានីខេត្ត តាមរយៈសាសនា ដើម្បីមានមូលដ្ឋានទិន្នន័យសម្រាប់ទិវាជាតិ នៅឆ្នាំក្រោយទៀត ។

ជាថ្មីម្តងទៀត ខ្ញុំព្រះករុណាខ្ញុំម្ចាស់ នាងខ្ញុំ សូមលើកហត្ថប្រណម្យ បង្គំបួងសួងដល់គុណបុណ្យព្រះរតនត្រ័យ បារមីវត្ថុសក្តិសិទ្ធដ៏មានតេជះក្នុងលោក សូមទ្រង់ប្រោសប្រទានពរេជ័យសិរីមង្គល ដល់ពលរដ្ឋក្នុងដែនកម្ពុជាទាំងអស់រួចចាកពីគ្រោះមហន្តរាយដែលបង្កឡើងដោយអំពើទុច្ចរឹត ជួញដូរ រំលោភបំពាន កេងប្រវ័ញ្ច របស់ឧក្រឹដ្ឋជន សូមឲ្យអំពើបាបទាំងនោះ វិលទៅផ្តន្ទាឲ្យឧក្រឹដ្ឋជនទាំងនោះវិនាសចេញឆ្ងាយពីដែនកម្ពុជា និងសូមសម្តេច ព្រះថិរានុត្ថេរៈគ្រប់ព្រះអង្គ ឯកឧត្តម លោកជំទាវ លោក លោកស្រី យុវជន យុវនារី និងអង្គពិធីទាំងមូល បានប្រកបដោយសេចក្តីសុខ និងពុទ្ធពរទាំងបួនប្រការ គឺ អាយុ វណ្ណៈ សុខៈ ពលៈ កុំបី ឃ្លៀងឃ្លាតឡើយ ៕

**សូមអរព្រះគុណ សូមអរគុណ**